als_Latn dik_Latn sag_Latn
Kosovë, nisin përgatitjet për takimin Mustafa-Vuçiç, Tahiri sot në Bruksel
- 2408 Lexime
- (11:35 , 26/01/2015)
- 0 Komente
KOSOVË- Nisin përgatitjet për takimin në rang kryeministrash Kosovë-Serbi. Ministrja për Dialog, Edita Tahiri, do të takohet sot në Bruksel me përfaqësuesit e Bashkimit Evropian (BE) për përgatitjet rreth takimit të radhës në mes të kryeministri të Kosovës, Isa Mustafa dhe kryeministrit të Serbisë, Aleksandar Vuçiç.
Ajo ka bërë me dije për “Epokën e re” se qëllimi i vizitës së saj është edhe vlerësimi dypalësh i gjendjes në zbatimin e marrëveshjeve të Brukselit. “Në takimin e radhës të kryeministrave të të dyja shteteve në Bruksel do të diskutohet për disa aspekte. Së pari, do të bëhet vlerësimi i gjendjes në zbatimin e marrëveshjeve të deritashme. Më pas do të jenë temat e drejtësisë dhe të shuarjes së strukturës së ashtuquajtur ‘Mbrojtje Civile’”, ka thënë Tahiri.
Sipas saj, pajtimi për këto tema mes dy shteteve është arritur edhe më herët, por ka munguar zbatimi i marrëveshjeve për këto fusha. “Për këto tema është diskutuar edhe më herët, është arritur dakordimi për planin për zbatim, por zbatimi nuk ka filluar. Po ashtu, në këtë takim do të diskutohet rreth planit për zbatim të asociacionit të komunave serbe, heqjen e barrikadave nga ura e Ibrit si dhe çështjet e tjera që janë me interes të përparimit të mëtejme të dialogut të Brukselit”, është shprehur Tahiri.
Raundi i ri i dialogut të Brukselit në mes të Kosovës dhe Serbisë, i pari pas zgjedhjeve nacionale në Kosovë, do të mbahet më 9 shkurt. Në takimin e parë mes Mustafës dhe Vuçiçit me përfaqësuesen e lartë të BE-së, Federica Mogherini, pritet të marrë pjesë edhe zëvendëskryeministri, njëherësh ministri i Punëve të Jashtme të Kosovës, Hashim Thaçi, i cili ka drejtuar deri më tani dialogun politik me Serbinë.
Takimi i fundit në mes të kryeministrave të Kosovës dhe Serbisë në Bruksel është mbajtur 31 mars të vitit të kaluar. Në atë kohë delegacioni i Kosovës udhëhiqej nga Hashim Thaçi, ndërsa ai i Serbisë nga Ivica Daçiç, kurse ndërmjetësuese e këtij takimi ishte ish-shefja për politikë të jashtme dhe siguri e BE-së, baronesha Catherine Ashton.
(m.k/BalkanWeb)
als_Latn glg_Latn unk als_Latn als_Latn als_Latn als_Latn als_Latn als_Latn hrv_Latn